Foto’s: Jong man gegroet ná moord langs padFoto: Mia Spies/eNuus “Ons hoop net geregtigheid geskied, dat die regte mense gevang moet word.” Só het Dave Fleischman, oom van Johanco Fleischman, Vrydag gesê waar Johanco vanuit die NG kerk Kempton Park-Oos begrawe is. Johanco (19) en sy vriendin Jess Kuhn (23) is Sondag koelbloedig doodgeskiet nadat hul bakkie langs Putfonteinweg in Benoni sonder brandstof gaan staan het. Fleischman het aan eNuus gesê in dié stadium vermoed hulle dat Johanco en Jess deur onwettige mynwerkers doodgeskiet is. Volgens Johanco se familie was hy ŉ lewenslustige jong man wat graag tyd langs die viswaters deurgebring het. “Niks kan die emosie beskryf wat ons voel as gesin nie, maar jy sal altyd in ons harte bly tot ons jou weer sien,” het Vickus Fleischman, sy neef, aan eNuus gesê. “Ons lewe gaan nooit weer dieselfde wees nie,” het Johanco se familie gesê. Jessica word Saterdag in Benoni ter ruste gelê. Kyk eNuus vanaand om 19:00 op kanaal 144 en 145 op DStv vir ‘n volledige verslag oor Johanco se begrafnis. Foto: Mia Spies/eNuus Oudkol. Vince Harris, lid van Mike Bolhuis se ondersoekspan wat deur Johanco se familie aangestel is om die moorde te ondersoek, het vroeër aan Maroela Media gesê daar is groot onwettige mynbedrywighede onder die Zama Zama’s [onwettige mynwerkers] in dié gebied waar die jong mense vermoor is. “Ons vermoed dat grootkoppe van dié groep Fleischman se bakkie vanaf die informele nedersetting oorkant die pad dopgehou het. Dit is ŉ plaasbakkie en hulle het tien teen een gedink dat [die jong mense] onwettige goudstof wou koop of oplaai. Hulle is as ŉ bedreiging beskou en toe doodgeskiet.” Johanco se bakkie het dié dag omstreeks 10:00 sonder brandstof langs die pad met hom, Kuhn en twee werkers gaan staan. Johanco het ŉ familielid gebel om brandstof te bring waarna hulle sowat twee uur langs die pad vir dié persoon gewag het. Foto: Mia Spies/eNuus Die familielid was egter nie presies seker waar die bakkie gaan staan het nie en het lank in die gebied rondgery en na hulle gesoek. Volgens Harris het die familielid omtrent 12:00 nog met Johanco gepraat en gesê hy weet nou waar hulle is en dat hy op pad is. Sowat 20 minute later het die familielid Johanco en Jessica se liggame op die Putfontein-wisselaar aangetref. Daar was geen teken van die werkers nie. Die voorlopige ondersoek dui daarop dat Johanco en die werkers buite die bakkie gewag het terwyl Jessica in die bakkie gesit het toe drie verdagtes skielik nadergestap het. Een van die verdagtes het Kuhn met ŉ enkele skoot in die motor doodgeskiet. Die skieter het daarna op Johanco losgebrand. Dit lyk in dié stadium of minstens 14 skote op dié jong man afgevuur is. Hy is eers later dood nadat die familielid op die toneel aangekom het. Die ondersoek in samewerking met die polisie se eenheid vir georganiseerde misdaad duur voort. Niemand is nog in hegtenis geneem in verband met die voorval nie.